Visita de diferents centres a l'Escola Sant Ignasi de Manresa
Aprendre dels processos transformatius de les escoles i dels instituts de l'entorn per aplicar-los al mateix centre educatiu és l'objectiu del Pla visita-centres, un nou programa pilot que han posat en marxa els Serveis Territorials de la Catalunya Central del Departament d'Educació.
A través d'aquest Pla, diferents instituts i escoles de les comarques centrals en visiten d'altres per poder comprovar in situ com treballen les experiències educatives.
"El projecte ha nascut d'una necessitat: els nostres centres demanaven informació per poder iniciar processos de transformació i, per tant, els havíem d'acompanyar d'alguna manera", explica Anna Torruella, coordinadora de Serveis Educatius dels Serveis Territorials de la Catalunya Central.
"Així ens va semblar que una manera possible era una visita de centres entre iguals", constata.
Segons explica Torruella, "per organitzar-ho, vam escollir un grup de centres receptors, que ja estaven en un procés de canvi cap a la transformació.
No tots estaven al mateix nivell, però ens semblaven que podien fer coses interessants per a la resta de centres".
A partir d'aquí, explica que es va informar del Pla a tots els centres de la Catalunya Central, per si estaven interessats a visitar algun dels centres receptors.
"Vam deixar clar des d'un principi que no es tractava només d'una visita: d'aquest intercanvi, els centres n'havien de treure algun profit, és a dir, algun canvi per introduir en el seu centre", afegeix la coordinadora dels Serveis Educatius.
"I, a partir d'aquí, el claustre haurà d'elaborar un seguit de noves propostes i de mesures, per anar-les introduint al centre el curs vinent".
En el Pla, s'hi han acollit prop d'una setantena de centres educatius d'arreu de la Catalunya Central, disset dels quals són centres receptors, és a dir, escoles i instituts que ja duen a terme processos de transformació educativa i que expliquen a la resta de centres participants com els apliquen.
Durant aquest primer trimestre hi ha programades diferents visites.
El passat 27 de gener, per exemple, els equips directius de sis centres educatius de diferents comarques de la Catalunya Central van visitar l'Escola Sant Ignasi de Manresa per veure com apliquen el seu projecte educatiu.
"És una bona manera de compartir el treball en xarxa"
"Acollir-nos a formar part d'aquest Pla va representar per a nosaltres un orgull de centre i una oportunitat per explicar en primera persona tot el camí recorregut", explica la directora de l'Escola Sant Ignasi, Montse Martí.
Segons afegeix, "fa quatre anys que amb el projecte va començar la seva transformació, amb un objectiu clar: situar tots els alumnes al centre de l'aprenentatge.
Donant a conèixer aquest procés, és una bona manera de contribuir en el treball en xarxa, important per créixer i avançar", ressalta.
Martí explica que, durant les visites als altres centres, "compartim el camí recorregut cap a la transformació del centre i l'organització pedagògica, com la gestió dels claustres, la carpeta d'aprenentatge dels mestres, el treball amb la docència i la gestió de l'espai del temps a l'escola".
L'Escola Mare de Déu del Patrocini de Cardona és un dels centres que va visitar l'Escola Sant Ignasi.
Van decidir apuntar-se al Pla "perquè teníem interès a aplicar alguna metodologia nova a la nostra escola.
Nosaltres estem en ple canvi metodològic i sabem que, al territori, hi ha diferents centres que són de referència".
Tal com afegeix Batet, "si ja saps que hi ha una altra escola que està treballant en algun projecte transformatiu, és important poder saber en quines dificultats s'ha trobat i com s'han resolt".
Més d'una vuitantena d'escoles i instituts de la Catalunya Central participen en el Pla visita-centres, en què comparteixen aprenentatges per a la transformació educativa.